Toks se vrou glo op vlug geklap, aanrandingsklag volgCarol en Toks van der Linde (Foto: Facebook) Die polisie ondersoek ŉ klag van aanranding nadat die oud-Springbokrugbyspeler en televisie-aanbieder Toks van der Linde se vrou, Carol, glo vroeër vandeesmaand op ŉ vlug na Kaapstad deur ŉ medepassasier geklap is. Carol het die gebeure wat tot die beweerde klap sowat twee weke gelede op Mango-vlug JE709 gelei het, op kamera vasgevang. Die video is sedertdien op Facebook gedeel. In die video kan gesien word hoe ŉ lugwaardin ŉ man wat met sy rug na Carol in die vliegtuig sit beleefd vra om van sitplek te verander. Die man weier dan volstrek en voer aan dat hy vroeër in die vlug aangesê is om nié rond te beweeg wanneer die vliegtuig in die lug is nie. Die man neem die onderonsie deurgaans op sy selfoon op. Verskeie medepassasiers pleit later dat die man van sitplek verander. Dit is dán dat hy na Carol terugdraai, wat besig is om die onderonsie op haar selfoon op te neem. Die man snou Carol ŉ beledigende woord toe voordat hy haar na bewering klap. Die opname sny uit kort nadat dit lyk of die selfoon uit haar hand gestamp word. “Die man was baie aggressief. Toe ek hom vra om asseblief net te skuif soos die lugwaardin gevra het, het hy gemaak asof hy nie Engels kan verstaan nie, al het hy en die lugwaardin nog heeltyd met mekaar Engels gepraat,” skryf Carol op Facebook. “Ek het besluit om hom op te neem, waarna hy my geklap het,” skryf sy. Luidens die inskrywing het sekuriteit die man ná die beweerde klap verwyder “omdat hy my geslaan het en weens sy kru taal en gedrag”, skryf Carol. Sergio dos Santos, woordvoerder van Mango, sê hoewel die lugredery spyt is dat die voorval op een van sy vlugte plaasgevind het, glo hy wel dat sy personeel die korrekte prosedure gevolg en toepaslik opgetree het om die veiligheid van sy passasiers te verseker. “Aangesien die saak nou ŉ strafregtelike ondersoek is, werk ons ​​saam met die owerhede,” sê Dos Santos. Lt.kol. Brenda Muridili, woordvoerder van die polisie, het Maandagoggend aan Maroela Media gesê ŉ saak van aanranding is ná afloop van die vlug in Kaapstad aanhangig gemaak. Die saak is intussen na ‘n polisiestasie in Johannesburg oorgeplaas vir verdere ondersoek. Die man in die video is nog nie in hegtenis geneem nie. Hy is in dié stadium nog nie geïdentifiseer nie. Toks het op Twitter op die voorval reageer: “Ons het intussen vasgestel dat hy ŉ prokureur is. Ek dink almal weet teen dié tyd wat hy aan my vrou gedoen het. Jy beter hardloop, my maat.” Hy bevestig in die inskrywing dat ŉ saak van aanranding teen die man aanhangig gemaak is. Toks het Maandagoggend aan Maroela Media gesê hy gaan nie verder kommentaar in verband met die voorval lewer nie. Die saak is nou in sy regspan se hande. Toks en Carol is in Maart verlede jaar getroud.